Hłowna lětna zhromadźizna Worklečanskeje wohnjoweje wobory minjenu sobotu w sydarni derje wuhotowaneje gratownje wotbłyšćowaše swědomitu dźěławosć kameradow.
Worklecy (aha/SN). Kedźbnosć zbudźi jadriwa dźěłowa rozprawa hakle 34lětneho nawody wobory, wyšeho wohnjoweho mištra Bosćija Riedela. Mjeztym šěsć lět steji wón na čole 17 aktiwnych čłonow w přerěznej starobje 44 lět a štyrjoch čestnych čłonow. Pokazujo na spjelnjenje winowatostnych nadawkow w minjenym lěće naliči Riedel dobre wukubłanje kameradow, stajnu hotowosć w nuzowym padźe a jara dobre techniske wuhotowanje. Kritisce wupraji so wón nastupajo njedypkownosć abo samo njewobdźělenje bjez zamołwjenja na zwučowanjach. Cyłkownje buchu wobornicy w rozprawniskej dobje štyri razy alarmowani, a to dwójce k hašenju a dalšej razaj pomocy po wobchadnym njezbožu dla. Časowy limit zasadźenja bě stajnje dobry. Po jeno štyrjoch mjeńšinach bě hašenska hotowosć we Worklecach dotal stajnje zaručena.
pol_Latn szl_Latn